Woede - Solidariteit WêreldSolidariteit Wêreld
Tuis › 10 minute voor werk Juig › Woede
Lees Spreuke 14:29; 15:1; 19:11 en Matteus 5:21–22.
Iemand het gesê: “’n Teesakkie versprei eers sy ware geur in warm water!”
In die warm water van woede en sy groot boetie, weerwraak, sien ons soms ’n kant van onsself waarvan ons nie hou nie, waarvoor ons selfs skrik!
Daar was eenkeer ’n seun wat gedurig sy humeur verloor het. Sy pa gee toe vir hom ’n sak spykers saam met die opdrag om elke keer wanneer hy sy humeur verloor, ’n spyker in die agterplaas se houtheining in te slaan.
Op die eerste dag het die seun 37 spykers in die heining ingeslaan. Oor die volgende paar weke het hy stadig maar seker geleer om sy humeur te beteuel. Die getal spykers wat hy elke dag in die heining ingeslaan het, het drasties minder geword. Die seun het ontdek dat dit makliker is om sy humeur te beteuel as om spykers in ’n heining in te slaan.
Uiteindelik was daar een dag waarop die seun glad nie sy humeur verloor het nie. Sy pa sê toe vir hom dat hy een spyker uit die heining kon trek vir elke dag wat hy sy humeur kon beteuel. Die dae het verbygevlieg – en op ’n dag kon die seun vir sy pa sê dat daar geen spykers meer in die heining was nie.
Die pa neem toe sy seun aan die hand en saam stap hulle na die heining toe. Daar sê die pa vir sy seun: “Ek is trots op jou, Seun, maar kyk na die gate in die heining. Die heining sal nooit weer dieselfde wees nie. As jy iets sê of doen wanneer jy kwaad is, los dit ’n merk, nes die spykers in die heining. Dit maak nie saak hoeveel maal jy jammer sê nie, die merk bly daar. ’n Wond wat deur woorde gemaak word, is net so sleg soos ’n regtige wond aan jou lyf. Maar om genade te betoon is die reël van God se koninkryk.”
Volg daarom eerder Josh Billings se raad met enigiemand wat jou kwaad aandoen. Billings het gesê: “Daar is geen vergelding wat so volledig is soos vergifnis nie.” Dis hoe ons as Jesusvolgelinge lewe!